Øster Hornum og Guldbæk borgerforening fortsætter deres modstand mod en ny grusgrav mellem de to byer og tager et nyt skridt i kampen for at få Regionsrådet til at skrinlægge planerne. Vidensjurist, Ph. D Sten Bønsing, ekspert i forvaltningsret, skal nu rådgive borgerforeningerne frem mod den 25. oktober, hvor sagen er på regionsrådets næste møde. - Vi mener, at der er nye og meget tungtvejende grunde til ikke at tillade råstofindvinding i området. Der er vækst i begge byer, øget bosætning og planer om flere store udstykninger, fortæller talsmand for Øster Hornum borgerforening Peter Tuure og fortsætter: - Dertil kommer, at der er forøgede drikkevandsinteresser i området og så er de råstoffer, der findes netop dér hvor man vil grave hverken i mængde eller kvalitet nogle, der bliver mangel på de næste mange årtier. Står det til Region Nordjylland skal et område på 24,9 hektar mellem Øster Hornum og Guldbæk i Rebild Kommune udstedes til grusgrav. Men helt samme holdning har borgere i området samt Rebild Kommune ikke. Borgerforeningerne er helt uforstående overfor den sagsbehandling, der ligger til grund for, at området overhovedet blev genudpeget i råstofplan 2012. Alle saglige argumenter peger på, at området tværtimod burde friholdes, mener borgerne. - Vi vil nu bruge de næste uger på, at samle alle argumenterne og præsentere dem for politikerne i regionen. Vi er meget fortrøstningsfulde og ved, at vi har søgt vejledning hos én af landet skarpeste kapaciteter indenfor dette område, siger formanden for Guldbæk borgerforening, Lotte Thorsted.

Referat:
To borgerforeninger gør fælles front og intensiverer kampen mod ny grusgrav mellem Øster Hornum og Guldbæk.